b'\n_START_ARTICLE_\nOmpelijatar (elokuva)\n_START_SECTION_\nJuoni\n_START_PARAGRAPH_\nMartta Koskinen pid\xc3\xa4tet\xc3\xa4\xc3\xa4n punakaartin naiskomppanian j\xc3\xa4senen\xc3\xa4 vuonna 1918 ja tuomitaan vankileirille. Siit\xc3\xa4 l\xc3\xa4htien h\xc3\xa4n on merkitty, \xe2\x80\x9dyhteiskunnalle vaaralliseksi\xe2\x80\x9d luokiteltu. Koskinen toimii 1920-luvulla aktiivisesti helsinkil\xc3\xa4isiss\xc3\xa4 vasemmistolaisissa nuorisoseuroissa, vet\xc3\xa4\xc3\xa4 kirjallisuustoimikuntaa ja kirjoittaa j\xc3\xa4rjest\xc3\xb6lehtiin._NEWLINE_Valtiollisella poliisilla on kaikki oikeudet puuttua radikaaliin toimintaan. Se tarkkailee ja raportoi tuhansien ihmisten el\xc3\xa4m\xc3\xa4\xc3\xa4. 1930-luvun alussa kommunistien toiminta kiellet\xc3\xa4\xc3\xa4n lailla, ja vainoharhan tunne yhteiskunnassa lis\xc3\xa4\xc3\xa4ntyy. _NEWLINE_Martta Koskinen ei tee itsest\xc3\xa4\xc3\xa4n numeroa, mutta h\xc3\xa4net ilmiannetaan silti moneen kertaan. H\xc3\xa4n tutustuu vankilassa Hertta Kuusiseen, p\xc3\xa4\xc3\xa4see sit\xc3\xa4 kautta sivistyneist\xc3\xb6n piireihin ja ty\xc3\xb6skentelee ahkerasti ompelijattarena muun muassa kirjailija Hella Wuolijoelle. H\xc3\xa4n auttaa aina kykyjens\xc3\xa4 mukaan nuorempiaan ja jatkosodan aikana sodasta kielt\xc3\xa4ytyneit\xc3\xa4 tinkien omasta vaatimattomasta elintasostaan._NEWLINE_Koskinen ryhtyy viestinviej\xc3\xa4ksi maanalaiselle vastarintaliikkeelle, jonka toiminta on kuitenkin l\xc3\xa4hes olematonta. H\xc3\xa4n piilottelee kommunistien johtohenkil\xc3\xb6\xc3\xa4 ja Hertta Kuusisen sulhasta Yrj\xc3\xb6 Leinoa. J\xc3\xa4\xc3\xa4ty\xc3\xa4\xc3\xa4n kiinni h\xc3\xa4n kielt\xc3\xa4ytyy paljastamasta mit\xc3\xa4\xc3\xa4n. Martta Koskista pidet\xc3\xa4\xc3\xa4n maanpetturina, vakoilijana ja vihollisen k\xc3\xa4tyrin\xc3\xa4. Joillekin h\xc3\xa4n on kuitenkin mielipidevanki, toisinajattelija ja pasifisti.\n_START_SECTION_\nVastaanotto\n_START_PARAGRAPH_\nDokumenttielokuva sai ensi-illan j\xc3\xa4lkeen my\xc3\xb6nteisen vastaanoton. Nyt-liitteen arvion mukaan \xe2\x80\x9dOmpelijatar on dokumentti, joka hengitt\xc3\xa4\xc3\xa4 kuin isomman luokan fiktio\xe2\x80\x9d. Helsingin uutisten arviossa elokuvaa kuvaillaan esseistiseksi, \xe2\x80\x9dmuistojen maailmasta nousevaksi\xe2\x80\x9d kokonaisuudeksi. Aamulehden arvio puolestaan ylist\xc3\xa4\xc3\xa4 sen tunteisiin vetoavaa elokuvallisuutta._NEWLINE_Elokuvan ajankuva sai kriitikoilta erityist\xc3\xa4 kiitosta. Velipekka Makkosen mukaan elokuva onnistuu punomaan Martta Koskisen henkil\xc3\xb6kuvan ja kokonaisen aikakauden historiikin toisiinsa huomattavalla taidolla. Episodi-lehden arvion mukaan \xe2\x80\x9dhistoriallinen dokumentti ei voisi olla t\xc3\xa4t\xc3\xa4 tarkempi ja kiehtovampi\xe2\x80\x9d._NEWLINE_Useat arviot mainitsivat lis\xc3\xa4ksi erikseen Ville Suhosen ohjausty\xc3\xb6n. Esimerkiksi Kansan Uutisten Pentti Stranius uskoo Suhosen olevan elokuvan my\xc3\xb6t\xc3\xa4 \xe2\x80\x9dilman muuta nousemassa [suomalaisen dokumenttielokuvan] kovimpaan k\xc3\xa4rkeen\xe2\x80\x9d. Straniuksen mukaan \xe2\x80\x9dSuhonen limitt\xc3\xa4\xc3\xa4 erilaista materiaalia niin hienosti, ett\xc3\xa4 j\xc3\xa4lkik\xc3\xa4teen ei muista, mitk\xc3\xa4 jaksot on dramatisoitu ja miss\xc3\xa4 kohdin h\xc3\xa4n k\xc3\xa4ytt\xc3\xa4\xc3\xa4 esimerkiksi aikakaudelta s\xc3\xa4ilynytt\xc3\xa4 dokumenttielokuvaa\xe2\x80\x9d.\n_START_SECTION_\nPalkinnot\n_START_PARAGRAPH_\nOmpelijatar sai vuoden 2015 parhaan dokumenttielokuvan Jussi-palkinnon. Elokuva oli lis\xc3\xa4ksi ehdolla parhaan k\xc3\xa4sikirjoituksen (Ville Suhonen), parhaan leikkauksen (Tuuli Kuittinen) ja parhaan \xc3\xa4\xc3\xa4nisuunnittelun (Pietari Koskinen) sarjoissa._NEWLINE_Tampereen elokuvajuhlilla 2016 elokuva sai kotimaisen kilpailun erikoispalkinnon._NEWLINE_Ville Suhonen palkittiin elokuvasta my\xc3\xb6s Tiedonjulkistamisen valtionpalkinnolla 2016.'